Liam Neeson

William John ”Liam” Neeson (s. 7. kesäkuuta 1952 Ballymena, Pohjois-Irlanti) on pohjois­irlanti­lainen näyttelijä. Hän oli ehdolla parhaan mies­pää­osan Oscarin saajaksi elo­kuvasta "Schindlerin lista" (1993).
Nuoruus.
Neesonin äiti oli Katherine "Kitty" Neeson (os. Brown) ja isä vahtimestari Bernard "Barney" Neeson. Katolilaiseen irlantilaisperheeseen syntynyt Liam sai nimensä paikallisen papin mukaan. Lapsuus protestanttienemmistöisessä Ballymenassa teki Neesonista hänen omien sanojensa mukaan "varovaisen" ja sai hänet tuntemaan "toisen luokan kansalaiseksi".
Nuorena Neeson harrasti nyrkkeilyä. Hän meni Belfastin yliopistoon opiskelemaan fysiikkaa ja tietotekniikkaa. Vuoden kuluttua hän jätti opintonsa kesken ja työskenteli trukkikuskina jonkin aikaa, ennen kuin aloitti opettajanopinnot. Opintojensa ohella hän kävi teatteritunneilla. Vuonna 1976 hän liittyi Lyric Players Theatreen Belfastissa, ja kaksi vuotta myöhemmin dublinilaiseen Abbey Theatreen.
Ura.
Neesonin ensimmäinen elokuvarooli oli uskonnollisessa opetuselokuvassa "Christiana" (1979). Sitä seurasi Sir Gawainin rooli elokuvassa "Excalibur – sankarin miekka" (1981) sekä sivurooleja elokuvissa kuten "Bounty – kapina laivalla" (1984), "Linnake" (1986) ja "Epäilty" (1987). Neeson näytteli myös televisiossa, kuten minisarjassa "Ellis Island" ja poliisisarjassa "Miami Vice" (1984).
Neeson sai ensimmäisen pääosansa vuoden 1990 tieteistoimintaelokuvassa "Darkman". Vuonna 1992 hän näytteli ensimmäistä kertaa Broadwaylla Eugene O’Neillin näytelmässä "Anna Christie". Nähtyään Neesonin lavalla elokuvaohjaaja Steven Spielberg otti hänet pääosaan sankarillisena saksalaisena liikemiehenä Oskar Schindlerinä holokaustielokuvaan "Schindlerin lista" (1993). Neeson sai roolisuorituksestaan parhaan miespääosan Oscar-ehdokkuuden.
Neesonin muita elokuvia 1990-luvulla olivat "Nell" (1994) sekä nimiroolit elokuvssa "Rob Roy" (1995) ja "Michael Collins" (1996). Vuonna 1998 Neeson esitti Jean Valjeania Victor Hugo -sovituksessa "Kurjat". Vuonna 1999 Neeson näytteli jediritaria "Tähtien sota" -esiosassa "".
Neesonin roolit 2000-luvulla olivat monipuolisia. Hän näytteli maahanmuuttajajengin johtajaa historiallisessa "Gangs of New Yorkissa" (2002), leskeä komediassa "Rakkautta vain" (2003), ja seksologi Alfred Kinseytä elokuvassa "Kinsey" (2004). Toimintaelokuvassa "Taken" (2008) Neeson on entinen CIA-agentti, joka yrittää pelastaa kidnapatun tyttärensä. Elokuvalle tehtiin kaksi jatko-osaa.
Neeson näytteli 2010-luvulla monenlaisissa elokuvissa, kuten komedioissa, draamoissa ja toimintatrillereissä. Eräitä hänen merkittävimpiä roolejaan olivat elokuvissa "Titaanien taistelu" (2010), "Lego Elokuva" (2014) ja "Silence" (2016). Neesonin roolit 2010-luvun puolivälin jälkeen ovat olleet usein pienen budjetin toiminta- ja poliisielokuvissa. Vuonna 2025 Neeson on poliisi Frank Drebin juniorin roolissa "Mies ja alaston ase" -komediassa.
Neeson on näytellyt elokuvauransa aikana toisinaan myös teatterissa ja televisiossa, kuten pohjoisirlantilaisessa komediasarjassa "Derry Girls" (2022). Lisäksi hän on tehnyt äänirooleja animaatioelokuviin.
Yksityiselämä.
Pohjoisirlantilainen Neeson sai Yhdysvaltain kansalaisuuden vuonna 2009, mutta korosti pysyvänsä edelleen "ylpeästi irlantilaisena".
Neeson oli vuosina 1994–2009 naimisissa näyttelijä Natasha Richardsonin kanssa, kunnes tämä kuoli laskettelu­onnettomuudessa saamiinsa vammoihin. Heillä on kaksi lasta.